સેનાપતિ બાપટ માર્ગ અને ભવાની શંકર રોડની આસપાસના વિસ્તારમાં અનેક કમર્શિયલ કૉમ્પ્લેક્સ આવેલાં છે. આ કૉમ્પ્લેક્સોમાં બધી જ ઓનરશિપની દુકાનો છે જેમાંથી ૪૦ ટકાથી વધુ દુકાનો એના ઓનરોએ ભાડા પર આપી છે. આ દુકાનોમાં મુખ્યત્વે કચ્છી, ગુજરાતી, સિંધી, પંજાબી અને મહારાષ્ટ્રિયન વેપારીઓ રેડીમેડ ગાર્મેન્ટ્સ અને કપડાંનું કરોડો રૂપિયાનું ટર્નઓવર કરે છે. જગ્યાના અભાવે તેમણે પોતાની દુકાનોમાં માલ રાખવા માટે માળિયાં બાંધ્યાં છે. આ માળિયાં (મેડા)નાં બાંધકામો અને દુકાનોમાં બનાવવામાં આવતાં ફર્નિચરો RTI ઍક્ટિવિસ્ટ બની બેઠેલા અમુક લોકો અને રાજકીય પક્ષોના નેતાઓ માટે મબલક કમાણીનું સાધન બની ગયાં છે.